Trine Pertou Mach (EL), 2025-05-27:
Mere end 54.000 danske vælgere havde, da jeg sidst tjekkede i går, skrevet under på det her vigtige borgerforslag.
Det blev offentliggjort på hjemmesiden borgerforslag.dk
allerede i oktober sidste år, altså længe før den nuværende meget voldsomme eskalation af Israels krigsforbrydelser i Gaza og det i øvrigt eksplicitte mål om at tage kontrol over hele Gaza og fordrive befolkningen.
Det viser lidt om det meget stærke og vedvarende folkelige engagement, der er i det, som længe har været en vigtig mærkesag for Enhedslisten, og som vi så også selv fremsatte et beslutningsforslag om sidste år, nemlig at vi fra dansk side hverken skal eksportere militært udstyr til Israel eller købe militært udstyr fra Israel.
Et stop for al direkte og indirekte våbenhandel med Israel er formålet med det her borgerforslag, og det ville jo både stoppe dansk køb af krigsmateriel fra israelske virksomheder som Elbit og betyde, at der ikke kan eksporteres danskproducerede dele til F-35-kampfly, som siden sendes til Israel.
Og det ville betyde, at Danmark ville ændre praksis og undlade at sende F-35-reservedele direkte til Israel fra det danske F-35-reservedelslager i Skrydstrup i Sønderjylland.
Disse helt selvfølgelige skridt burde have været taget for længst.
Det ville have været en nødvendig konsekvens af de mange fine skåltaler om respekt for folkeretten og den internationale humanitære folkeret.
Og jeg må sige, at regeringens passivitet igennem mange måneder er blevet særlig iøjnefaldende i disse måneder, hvor Danmark indtager en plads i FN's Sikkerhedsråd og lige om lidt står over for at skulle overtage EU-formandskabet.
Hele verden kigger på Danmark og har grund til at undre sig over, at vi stadig tillader, at danskproducerede dele til F-35-kampfly kan ende på de fly, Israel bruger til sine krigsforbrydelser i Palæstina.
Det er indbegrebet af – og jeg er ked af at sige det – hykleri, når man på den ene side fortsat taler om respekt for folkeretten, den regelbaserede verdensorden og den globale retsorden og så på den anden side samtidig fortsat tillader import fra og eksport til Israel.
Der er flere aspekter i det her.
Det ene er det moralske, altså at ikke bare Danmark, men Europa, i månedsvis har levet med, at Israel sønderbomber en befolkning, stjæler befolkningens land og åbent siger, at befolkningen skal fordrives, udrenses og forflyttes til et andet land; at befolkningen udsultes; at der drives klapjagt på nødhjælpsorganisationer og på FN; og at nødhjælpsarbejdere og journalister dræbes.
I månedsvis har man ladet stå til, og man har afventet, at løftede pegefingre skulle være nok, frem for reelt at handle og handle i tide.
Endelig er der taget hul på diskussioner i EU-regi om associeringsaftalen.
Det er rigtig godt, og det er rigtig vigtigt.
Der er et andet spor, og det er det politiske.
Danmark sidder i FN's Sikkerhedsråd, og den kampagne, som Danmark førte, er også det, der er en af hovedprioriteterne for Danmark i Sikkerhedsrådet, nemlig et forsvar for folkeretten, herunder den internationale humanitære folkeret, og det, at man vil arbejde for et mere ansvarligt, effektivt og repræsentativt Sikkerhedsråd.
Jeg ved godt, at det bekommer flertallet her i Folketingssalen ret dårligt, at vi taler om det folkedrab, der udspiller sig for øjnene af os, men det sker jo altså alligevel, og den accept, som Danmark de facto har af det ved fortsat at sende våbendele direkte eller indirekte til Israel, kan altså gøre os medansvarlige.
For vi har et ansvar for at lave risikovurderinger, når der godkendes eksporttilladelser.
Og de våben, de militære dele, der eksporteres til Israel, bidrager til det, der foregår i Gaza, men de er også afgørende for den ulovlige besættelse af det palæstinensiske territorium.
Alt det her er grunden til, at Enhedslisten støtter borgerforslaget.
Jeg vil gerne her til sidst benytte lejligheden til at takke de mange tusind danske borgere, som har skrevet under, men også de journalister fra Information og Danwatch, som gennem en kæmpe researcharbejde faktisk har afdækket, hvordan sammenhængen er mellem den produktion, der foregår i Danmark, og de krigsforbrydelser, der sker i Israel.
Det er ikke første gang, vi diskuterer det her emne, og hvis ikke forslaget bliver vedtaget i dag, så kan jeg garantere, at det heller ikke bliver den sidste.
Tak for ordet.